Era Dau Vakaleqa na Vuvale na iVakadinadina i Jiova se ra Vaqaqacotaka?
Keimami dau vaqaqacotaka na vuvale na iVakadinadina i Jiova. Keimami doka na Kalou ni o koya na Dauveibuli e tauyavutaka na vuvale. (Vakatekivu 2:21-24; Efeso 3:14, 15) Sa ra vakila tiko e levu na vuvale na yaga ni ivakavuvuli vakaivolatabu e vakarautaka na Kalou ena nona Vosa, e qaqaco vinaka qai marautaki kina nodra bula vakawati.
Era Uqeta Vakacava na Duavata ena Vuvale
Keimami saga vagumatua me keimami muria na ivakasala ena iVolatabu, ni qori ena vukea e dua me tagane vakawati vinaka, yalewa vakawati vinaka, itubutubu vinaka tale ga. (Vosa Vakaibalebale 31:10-31; Efeso 5:22–6:4; 1 Timoci 5:8) Na ivakavuvuli vuku ena iVolatabu e sa yaga tiko vei ira mada ga na vuvale duidui lotu. (1 Pita 3:1, 2) Dikeva mada na ka era tukuna eso era sega ni iVakadinadina, ia e qai mai iVakadinadina i Jiova na watidra:
“E tikoyavavala neirau vuvale ena imatai ni ono na yabaki. Ni mai dua na iVakadinadina i Jiova o Ivete na watiqu, sa qai dau yalololoma qai vosovoso vakalevu. Na veisau e cakava e vakavinakataka neirau bula vakawati.”—Clauir, mai Brazil.
“Au sega ni taleitaka nona tekivu vulica na iVolatabu o Chansa na watiqu kei ira na iVakadinadina i Jiova, niu nanuma nira dau vakaleqa na vuvale. Ia qo au raica ni vukea dina neirau bula vakawati na iVolatabu.”—Agness, mai Zambia.
Nida cakacaka vakaitalatala, eda vakaraitaka vei ira na wekada ni vakavuvuli ena iVolatabu e rawa ni vukei ira me
Vinaka na imatai ni yabaki ni vakawati
Veimaliwai vinaka kei ira na vugodra
Lewa vinaka na ilavo
Vulica na veivosoti
Vakavulica na luvedra
Ke dua e tavuki me iVakadinadina i Jiova, ena rawa ni vakaleqa na vakawati?
Ena so na gauna e rawa. Kena ivakaraitaki, e laurai ena dua na vakadidike a caka ena 1998 ni 1 mai na 20 na vakawati, e dua ga vei rau na veiwatini e iVakadinadina, ia e vakila o koya na dredre ena gauna a tavuki kina.
E tukuna taumada o Jisu nira na vakila na dredre ena lomanivuvale o ira na muria na nona ivakavuvuli. (Maciu 10:32-36) E vola na daunitukutuku makawa o Will Durant, “era totogitaki na lotu vaKarisito nira vakaleqa na vuvale” * ena veivanua e qali e Roma, e va tale ga qori nodra totogitaki eso na iVakadinadina i Jiova nikua. Kena ibalebale qo nira vakavuna na iVakadinadina na leqa qori?
Ni vakatulewataki nodra beitaki na iVakadinadina i Jiova nira dau vakaleqa na vuvale, e tukuna na mataveilewai me baleta na nodra dodonu na lewenivanua e Urope (European Court of Human Rights), ni o ira na lewe ni vuvale sega ni iVakadinadina era dau vakaleqa na duavata nira sega ni via “ciqoma se doka na nodra galala ni sokalou na wekadra.” E tomana na Mataveilewai: “Na ituvaki qo e dau laurai vakalevu vei ira na veiwatini e duidui nodra vakabauta, wili kina o ira na iVakadinadina i Jiova.” * Nira vakacacani mada ga ena vuku ni nodra lotu, era na saga na iVakadinadina i Jiova mera muria na ivakasala ena iVolatabu: “Kua ni sauma na ca e caka vei kemuni. . . . Ke rawa, saga moni veiyaloni kei ira na tamata kece ga.”—Roma 12:17, 18.
Era vakabauta na iVakadinadina i Jiova mera vakawati ga ena loma ni nodra lotu
Keimami muria na ivakaro ena iVolatabu me vakawati “ga ena Turaga,” oya me keimami vakawatitaka ga e dua keimami vakabauta vata. (1 Korinica 7:39) E vakaivolatabu qai yaga na ivakaro qo. Kena ivakaraitaki, ena dua na ulutaga ni ivola Journal of Marriage and Family ena 2010 e tukuni kina ni “veiwatini e tautauvata na nodrau lotu, kei na nodrau vakabauta” e dau vinaka cake sara na nodrau veimaliwai. *
Ia, keimami sega ni dauveiuqeti mera veibiu na veiwatini ke dua vei rau e sega ni iVakadinadina. E kaya na iVolatabu: “Ke dua na tacida tagane e sega ni vakabauta o watina, qai vakadonuya o yalewa me rau tiko vata ga, me kua ni biuti koya o tagane. Na yalewa tale ga e duatani na vakabauta i watina, qai vakadonuya o tagane me rau tiko vata ga, me kua ni biuti koya o yalewa.” (1 Korinica 7:12, 13) Keimami muria na ivakaro qori na iVakadinadina i Jiova.
^ para. 17 Raica Caesar and Christ, tabana e 647.
^ para. 18 Raica na vakatulewa e caka ena kisi ni veilewai me baleti ira na iVakadinadina i Jiova e Moscow kei na so tale. Rusia, tabana e 26-27, parakaravu 111.
^ para. 20 Raica na Journal of Marriage and Family, Volume 72, Number 4, (Okosita 2010), tabana e 963.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn